VENDIM

Nr. 24, datë 14.2.2022

MBI FILLIMIN E PROCEDURËS PËR LICENCIMIN E SHOQËRISË “HEC TERFOJA” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “TËRFOJE”, ME KAPACITET TË INSTALUAR 1980 kw
Në mbështetje të nenit 16 dhe të nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “a”, nenit 5, pika 1, germa “a”, nenit 10, pika 3 dhe nenit 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 14.2.2022, mbasi shqyrtoi relacionin nr. 204/2 prot., datë 2.2.2022, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë “HEC Terfoja” sh.p.k., në veprimtarinë e prodhimit të energjisë elektrike nga HEC “Tërfoje” me kapacitet të instaluar 1980 kw”,
konstatoi se: 

- Shoqëria “HEC Terfoja” sh.p.k., me shkresën e protokolluar në ERE me nr. 175 prot., datë 24.1.2022, ka paraqitur aplikimin për t’u pajisur me licencë në veprimtarinë e prodhimit të energjisë elektrike.

- Shoqëria “HEC Terfoja” sh.p.k. ka kryer pagesën e aplikimit në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të (ERE), nr. 109, datë 29.6.2016”, të ndryshuar.

- Nga analiza e dokumentacionit në fazën e fillimit të procedurave të licencimit në veprimtarinë e prodhimit të energjisë elektrike, për shoqërinë “HEC Terfoja” sh.p.k., rezulton se subjekti plotëson kryesisht kërkesat e “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, si më poshtë:

-
 formati dhe dokumentacioni për aplikim, neni 9, pika 1, germat “a”, “b”, “c”: plotësuar;
- dokumentacioni juridik, administrativ dhe pronësor, neni 9, pika 2, germat “a”, “b”, “c”, “f”, “g”: plotësuar;
- dokumentacioni financiar dhe fiskal, neni 9, pika 3, germat “a”, “b” dhe “d”: plotësuar;
- të dhëna teknike për bllokun e transformimit dhe lidhjen me sistemin, neni 9, pika 4.1.2: plotësuar; 
- dokumentacioni teknik dhe grafik, neni 9, pika 4.1.3, germat “a”, “b”, “c”, “d”: plotësuar;
- dokumentacioni tekniko-ekonomik, neni 9, pika 4.1.4, germat “a”, “b”, “c”: plotësuar;
- leje nga institucione të tjera, neni 9, pika 4.1.5, germat “a”, “b”: plotësuar.
- Në lidhje me mungesën e dokumentacionit, që ka të bëjë, me: 

Dokumentacionin financiar dhe fiskal, neni 9, pika 3:

germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera)): plotësuar pjesërisht. Shoqëria duhet të bëjë me dije ERE-n, se në cilën fazë ndodhen punimet dhe nëse është nënshkruar ndonjë rinovim i kontratës së sipërmarrjes për përfundimin e punimeve të ndërtimit, vlera e të cilave mbulon përafërsisht 1/3 e gjithë vlerës së investimit. Shoqëria duhet të depozitojë në ERE kontratën e rinovuar për vijimin e punimeve. Po ashtu, duke qenë se kontrata e depozituar në ERE e shoqërisë “HEC Terfoja” sh.p.k. me bankën, për financimin e HEC “Tërfoje” nuk është konkretizuar ende, shoqëria duhet të paraqesë në ERE dokumentacion mbështetës për të provuar kapacitetin financiar të saj për mbulimin e shpenzimeve të ndërtimit, nisur nga vlera e investimit të nënshkruar në kontratën koncesionare me Ministrinë e Infrastrukturës dhe Energjisë (MIE), si dhe të sjellë informacion në ERE mbi aplikimin/miratimin në MIE të ndryshimit të ortakëve në kuptim të nenit 15, të kontratës nr. 1173 rep., nr. 510/3 kol., datë 30.5.2018, të “HEC Terfoja” sh.p.k.

Dokumentacioni teknik për HEC, neni 9, pika 4.1.1 – Të dhëna teknike për HEC: 

- Të dhëna për centralin prodhues HEC “Tërfoje”: plotësuar pjesërisht. Shoqëria duhet të paraqesë në ERE të dhënat e munguara në lidhje me tensionin në dalje të gjeneratorit, si dhe të japë informacion mbi skedulin e punimeve dhe datën e fillimit të operimit, sikurse të plotësuar në deklaratë.

Dokumentacioni tekniko-ekonomik, neni 9, pika 4.1.4:
- germa “e”, (Miratimi i projektit të zbatimit nga MIE): plotësuar pjesërisht. Ky dokument citohet në kontratën me MIE-n, ndaj shoqëria duhet të paraqesë miratimin përfundimtar të Projektit të HEC “Tërfoje” nga MIE, në formën e kërkuar nga rregullorja e licencimit.

Leje nga institucione të tjera, neni 9, pika 4.1.5:
- germa “c”, (Leja mjedisore: plotësuar pjesërisht). Shoqëria duhet të paraqesë informacion në lidhje me fillimin e punimeve për ndërtimin e HEC-it, të shoqëruar me lejen e ndërtimit (nëse ka) apo fazën në të cilën ndodhet projekti, në mënyrë që të mundësohet llogaritja e vlefshmërisë së VNM-së paraprake, për këtë aplikim.

- Në lidhje me kalimin e kuotave, shoqëria në zbatim të nenit 15 të kontratës me MIE-n duhet të depozitojë në ERE miratimin/pëlqimin paraprak të autoritetit kontraktor, për këtë kalim, si dhe kontratat për shitblerjen e kuotave, duke qenë se shitja ka ndodhur pas nënshkrimit të kontratës nr. 1173 rep., nr. 510/3 kol., datë 30.5.2018, “Për ndërtimin, shfrytëzimin dhe administrimin e hidrocentralit “Terfojë me kapacitet prodhues 1.980 mw, në pellgun ujëmbledhës të përroit të fshatit dhe përroit të madh, degë e lumit Bushtricë, Bashkia Kukës, qarku Kukës”, lidhur midis MIE-s dhe mbajtësit të miratimit shoqërisë “HEC Terfoja” sh.p.k.
Në lidhje me kontratën e qirasë me Administratën Rajonale të Zonave të Mbrojtura Kukës, shoqëria duhet të bëjë me dije ERE-n, në lidhje me afatin për të cilin i nevojitet kjo kontratë, duke qenë se rezulton edhe e regjistruar në ZVRPP-në respektive. Pasi, në rrethanat që kjo kontratë mund të duhet përgjatë gjithë kohës së vlefshmërisë së kontratës me MIE-n, shoqërisë i duhet që në përfundim të afatit të saj (data e përfundimit 27.3.2022), ta depozitojë me afat të rinovuar, jo më vonë se data 27.4.2022. Po ashtu, duke qenë se kemi të bëjmë me zhvillimin e projektit në një zonë të mbrojtur, shoqëria duhet të sigurojë/dokumentojë të drejtën për të operuar në atë zonë, nga institucionet përgjegjëse, në përputhje me legjislacionin në fuqi.

- Shoqëria duhet të bëjë me dije në lidhje me fillimin apo fazën e punimeve, duke qenë se afati 12-mujor nga hyrja në fuqi e kontratës me MIE-n ka kaluar dhe, gjithashtu, për faktin se me fillimin e punimeve lidhet edhe vlefshmëria e lejes mjedisore. Shoqëria duhet të na informojë nëse ka nënshkruar me MIE-n ndonjë marrëveshje në kuptim të pikës 3, të nenit 9, “Programi i punimeve”, të kontratës, i cili citon, se: “... afatet mund të ndryshohen me marrëveshje midis MIE-s dhe mbajtësit të miratimit ...”.

- Në përfundim të afatit të lejes së shfrytëzimit të burimit ujor (data e përfundimit 23.1.2023), do t’i kërkohet shoqërisë ta depozitojë lejen nga baseni ujor, me afat të rinovuar, jo më vonë se data 23.2.2023.
- Në lidhje me mungesën e dokumentacionit të mësipërm do të njoftohet subjekti, që në bazë të neneve 10, pikat 10 dhe 11, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, t’i paraqesë ato brenda afateve. 
- Kontrata nr. 1173 rep., nr. 510/3 kol., datë 30.5.2018, “Për ndërtimin, shfrytëzimin dhe administrimin e hidrocentralit “Terfojë, me kapacitet prodhues 1.980 mw, në pellgun ujëmbledhës të përroit të fshatit dhe përroit të madh, degë e lumit Bushtricë, Bashkia Kukës, Qarku Kukës.”, lidhur midis MIE-s dhe mbajtësit të miratimit, shoqërisë “HEC Terfoja” sh.p.k., ka një afat 49-vjeçar, por ERE, në zbatim të nenit 38, të ligjit nr. 43/2015, “Për sektorin e energjisë elektrike”, të ndryshuar dhe nenit 5, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar, nuk mund të japë për veprimtarinë e prodhimit të energjisë elektrike një licencë me afat më të madh se 30 vjet. 
Për gjithë sa më sipër, Bordi i ERE-s
VENDOSI:

1. Të fillojë procedurën për licencimin e shoqërisë “HEC Terfoja” sh.p.k., në veprimtarinë e prodhimit të energjisë elektrike nga HEC “Tërfoje”, me kapacitet të instaluar 1980 kw, për një afat 30-vjeçar.

2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.

KRYETAR

Petrit Ahmeti


